**Lugoson vendégszerepelt a makói énekkar**

*access\_time*[2016.07.11. 15:03](https://makohirado.hu/2016/07/11/lugoson-vendegszerepelt-makoi-enekkar/)*chat\_bubble\_outline*[Szólj hozzá!](https://makohirado.hu/2016/07/11/lugoson-vendegszerepelt-makoi-enekkar/#respond)

**A két város között fennálló testvérvárosi kapcsolat jegyében vett részt a makói Dr. Mihálka György Városi Vegyeskar a XXII. „ION VIDU” Lugosi Nemzetközi Kórusfesztiválon.**

**Oláh Nóra – Makó/Lugos**

Kétévente rendezik meg a Temes megyei Lugoson a nemzetközi kórusfesztivált, amely Ion Vidu, román zeneszerző és karmester, a romániai kórusmuzsika mestere nevét viseli. Az elmúlt hétvégén már a 22. énekkari találkozót tartották, amelyen – a Makó és Lugos közötti testvérvárosi kapcsolat révén – a Dr. Mihálka György Városi Vegyeskar is fellépett, két helybeli és egy dévai, valamint egy görög kórus társaságában.

A szombati fesztiválkoncertnek a helyi (Traian Grozavescu) színház adott otthont. Elsőként a lugosi „Harul” baptista férfikórus lépett színpadra, *Marius Lazarescu* vezetésével, majd a Déváról érkezett „Bunavestire” Ortodox egyházi énekkar mutatkozott be – vezényelt *Gelu Ontanu-Craciun.*

A 32 fővel résztvevő makóiak harmadikként adhatták elő fél órás, színesen összeállított műsorukat, melyben egyházi, komoly- és könnyűzenei művek mellett magyar népdalok is szerepeltek. A vegyeskart *Gilinger Ildikó* karnagy és *Szirbikné Baranyi Éva* vezényelte, zongorán kísért *Benkő Zoltán.*

A sort a Görögországból, Xyilokastro városából érkezett „Philharmonia” kórus folytatta, *Andreas Chasapis* dirigálásával. Majd a hangverseny utolsó fellépőiként a lugosi „Ion VIdu” énekkart láthatta és hallhatta a közönség, vezényelt *Lucian Onita.*

Vasárnap a fesztivál külföldi vendég-kórusai templomi fellépésen is részt vettek. A görög énekkar a helyi ortodox templomban adott műsort, míg a makóiak egy közeli falu ünnepségére kaptak meghívást. Az ugyancsak Temes megyei – a Bánsági régióhoz tartozó – Szapáryfalva mintegy 10 kilométerre fekszik Lugostól. Az elsősorban református vallású, és többségében magyarok lakta település gróf Szapáry Gyula pénzügyminiszterről kapta a nevét.

A Szapáryfalvi Gyülekezeti Nap keretében egy kopjafa avatására került sor a helyi református templom udvarán. Az ünnepségnek ebben a részében kapott megtisztelő szerepet a Dr. Mihálka György Városi Vegyeskar. A településen élő szereplők, valamint az ugyancsak helybeli Új Ezredév kórus műsora mellett fellépett még *Dinnyés József* zeneszerző és előadóművész is, aki énekét ezúttal nem gitáron, hanem kobozon pengetve kísérte. Az avató ceremónián rajtuk kívül a makóiak is színesítették a programot néhány, az alkalomhoz illő dallal, illetve a Szózat közös eléneklésével.

A falubeliek szívélyes vendéglátással marasztalták a lugosi fesztiválról már hazafelé készülődő magyarországi kórus tagjait, akik örömmel fogadták, és további közös dalolással viszonozták a szép gesztust…

Forrás:

<https://makohirado.hu/2016/07/11/lugoson-vendegszerepelt-makoi-enekkar/>